Tlačová správa, 13. 2. 2024

**Začína sa 25. ročník festivalu Konvergencie**

**V utorok 13. februára sa začína zimná edícia festivalu Konvergencie, ktorý vás až do 25. februára vovedie do fascinujúceho sveta Wolfganga Amadea Mozarta. V úvodný večer bude Robert Roth čítať z Mozartových listov v knižnici Kornela a Nade Földváriovcov (SNG). Fascinujúca komorná hudba skladateľa, ktorého meno je synonymom geniality, bude znieť v interpretácii vynikajúcich zahraničných a slovenských umelcov v priestoroch Slovenskej národnej galérie. Hlavným hosťom festivalu je fínsky klavirista, dirigent a skladateľ Olli Mustonen.**

Medzinárodný festival komornej hudby Konvergencie vo svojej zimnej edícii prináša prvý raz hudobný dvojportrét. Po Šostakovičovi, Bartókovi, Beethovenovi, Stravinskom, Bachovi, Piazzollovi, Brahmsovi a Janáčkovi nás vnorí do fascinujúceho sveta komornej hudby Wolfganga Amadea Mozarta v dialógu s tvorbou Olliho Mustonena.Podľa umeleckého riaditeľa festivalu Jozefa Luptáka„*Olli Mustonen je výnimočnou osobnosťou sveta klasickej hudby*. *Podobne ako Mozart nie je len vynikajúcim a originálnym interpretom, klaviristom a dirigentom, ale aj skladateľom. Mozart nie je Mustonen a naopak – sú kontrastní a zároveň sa dopĺňajú. A prepája sa v nich minulosť a súčasnosť. O tom sú Konvergencie. O prepájaní vzdialeného až neprepojiteľného.“*  Na festivale zaznejú jeho kompozície Toccata a Klavírne kvinteto a zároveň sa predstaví aj v dielach Mozarta. Okrem Klavírneho koncertu Es dur KV 449 uvedie aj Klavírne kvarteto g mol KV 478 a Husľovú sonátu Es dur KV 302 s Igorom Karškom – vo Švajčiarsku pôsobiacim huslistom a pedagógom na prestížnej Hochschule für Musik v Luzerne. Podľa neho sa „Olli Mustonen *pohráva s hudbou a notami, či už ako interpret alebo skladateľ, ako dieťa s obľúbenou hračkou a na druhej strane zas ako filozof s hĺbkami emócií a najzáhadnejšími kútmi ľudskej duše.“* Všestrannosť OllihoMustonena pripomína veľkých majstrov ako Rachmaninov, Busoni, Enescu, ktorí boli interpretmi, dirigentmi i skladateľmi zároveň. Rodák z Helsínk ako sólista spolupracoval s najvýznamnejšími symfonickými orchestrami v Berlíne, Paríži, Londýne, New Yorku, Chicagu, Viedni... Od roku 2021 pôsobí ako šéfdirigent Filharmónie v Turku a taktiež je hlavným hosťujúcim dirigentom Laponského komorného orchestra.

**Obraz Mozarta na Konvergenciách**

W. A. Mozart vytvoril do svojej predčasnej smrti vo veku 35 rokov viac ako 600 diel a jeho hudba nikdy neprestala znieť. Podľa klarinetistu Branislava Dugoviča *„Mozartova hudba je večne živá. Vkus sa mení, žánre sa striedajú, ale Mozart znie stále skvele.“* Medzi najznámejšie umelecké spracovania skladateľovho života patrí oceňovaný film ***Amadeus***. Režisérsku verziu premietnu Konvergencie v spolupráci s kinom Lumière 18. februára, v deň nedožitých 92. narodenín Miloša Formana. V sofistikovaných priestoroch Slovenskej národnej galérie v priebehu **štyroch dní, od 22. do 25. februára 2024,** zaznie výber z Mozartovej komornej tvorby obsahujúci veľké diela i menej známe, no výborné kompozície. Okrem Igora Karška, Branislava Dugoviča a hlavného hosťa festivalu Olliho Mustonena, vystúpia aj husľový virtuóz **Milan Paľa**, vynikajúci klarinetista **Ronald Šebesta**, sólo-violista Slovenskej filharmónie **Martin Ruman**, flautistka **Ivica Gabrišová**, klaviristka **Jordana Palovičová,** violončelista **Andrej Gál** a prirodzene aj umelecký riaditeľ festivalu a violončelista **Jozef Lupták** a mnohí ďalší. Zo zahraničných interpretov prijali pozvanie napríklad huslista Tom Norris či medzinárodné zoskupenie **Chaos String Quartet**, ktoré bolo nedávno vybrané ako BBC Radio 3 New Generation Artist a získalo ocenenia na najprestížnejších medzinárodných súťažiach. Nezvyčajným pohľadom na hudbu W. A. Mozarta bude nočný koncert **Pjoniho** **a Stroona** (24. 2. 2024), dvojice umelcov, ktorí sú známi najmä na scéne alternatívnej a elektronickej hudby. Ich koncert umocní vizuálna hra so svetlom **Jána Šicka**.

**Zážitky presahujúce hudbu**

Konvergencie už tradične spájajú zdanlivo nespojiteľné, ponúkajú nové a podnetné zážitky presahujúce hudbu, čo podčiarkuje aj voľba priestorov Slovenskej národnej galérie. Vďaka tomu sa pred piatkovým koncertom dozviete viac o tvorbe maliara Franza Antona Palka a na pozadí jeho tvorby o období, v ktorom začínala znieť Mozartova hudba. Alebo sa môžete zúčastniť prehliadky stálej expozície *Moderna* sledujúcej príbeh slovenského výtvarného umenia od konca 19. storočia až po rok 1948, ktorou vás 24. 2. prevedie kurátorka Katarína Beňová. V sobotu môžu deti stráviť čas v Kreatívnom ateliéri SNG, kým vy navštívite koncert. Mozarta často označujú ako zázračné dieťa. Spevohru **Bastien a Bastienka** vytvoril už ako 12-ročný. Príbeh lásky, v ktorom vystupuje mládenec Bastien, krásna pastierka Bastienka či čarodejník, prinesú Konvergencie nielen deťom, ale aj ich rodičomv naštudovaní dirigenta **Daniela Simandla**, sólistov (A. Vancel, D. Mičíková, J. Pehal, F. Koiš) a súboru **Il Cuore Barocco** v nedeľu 25. 2. dopoludnia.

**Hudba, ktorá spája**

Organizátori festivalu Konvergencie veria, že návšteva koncertov komornej hudby, vnímanie umenia a vzájomná komunikácia rozvíjajú vnútro človeka, citlivosť k druhým a k spoločnosti. Počas festivalu si pripomenú dôležité výročia udalostí, ku ktorým neboli ľahostajní ani v minulosti. Vo svojom programe venujú spomienku na Jána Kuciaka a jeho snúbenicu Martinu Kušnírovú, ktorí boli zavraždení 21. februára 2018*. „Ukazuje sa, že časť spoločnosti má veľmi krátku pamäť a zabudla nielen na to, čo sa stalo 35 rokov dozadu, ale aj na to, čo bolo pred 6 rokmi,“* hovorí Jozef Lupták. Slovo „sloboda“ po ruskej invázii na Ukrajinu nie je len obyčajnou frázou, ale reálnou túžbou ľudí, ktorých život sa zo dňa na deň zmenil. V sobotu 24. februára si na Konvergenciách spomenú aj na našu susednú krajinu, kde v koncertných sálach v dôsledku vojny hudba stíchla.

**Hlavná časť festivalu bude v jeseni**

Nielen februárové Konvergencie Mozart – Mustonen poskytnú výnimočné umelecké zážitky a príležitosti na dôležité vzájomné spojenia. Hlavná časť 25. ročníka sa uskutoční v jeseni. Festival sa bude konať tradične v Bratislave (12. – 18. 9. 2024), no tentoraz aj v Žiline a v Banskej Bystrici. Svoju účasť na ňom potvrdili napríklad už Robert Cohen, Iva Bittová, Škampovo kvarteto, Visegrad Cello Quartet, ale aj Divadlo Štúdio tanca. „*Konvergencie prinášame už 25 rokov. Vďaka hudbe, umelcom a nášmu publiku sa podarilo vytvoriť neviditeľnú kultúrno-umelecko-ľudskú pavučinu, ktorá nás spája. Je to krása a zároveň aj zázrak. Túžba ísť ďalej je stále veľká, vďačnosť za prežitých 25 rokov obrovská,*“ hodnotí Jozef Lupták.

**Viac o programe festivalu a sprievodných podujatiach sa dozviete:**

* na stránke www.konvergencie.sk/konvergencie-2024
* v podcaste Continuo: [www.konvergencie.sk/continuo](https://www.konvergencie.sk/continuo)
* predpredaj vstupeniek: www.konvergencie.sk/vstupenky
* spot: <https://www.youtube.com/watch?v=_1wZW7hWJNE>

**PROGRAM KONVERGENCIE 2024 / MOZART – MUSTONEN:**

**13/02/24 / utorok / 18:00**

**Roth číta Mozarta**

**Slovenská národná galéria - Knižnica Kornela a Nade Földváriovcov**

Robert ROTH, slovo

Dóra PÉTERY (HU), klavichord

výber textov: Andrej Šuba

**18/02/24 / nedeľa / 18:00**

**AMADEUS (director's cut / režisérska verzia)**

**Kino Lumière**

Amadeus (režisérska verzia), USA, 1984, 180 min.

Réžia: Miloš Forman

Scenár: Peter Shaffer

Kamera: Miroslav Ondříček

Hrajú: F. Murray Abraham, Tom Hulce, Elizabeth Berridge, Roy Dotrice, Simon Callow, Christine Ebersole, Jeffrey Jones, Charles Kay...

jazyk: originálna verzia, české titulky

**22/02/24 / štvrtok / 19:00**

**MOZART – MUSTONEN 2024 / otvárací koncert**

**Slovenská národná galéria - Átrium**

Olli Mustonen: Toccata

Olli MUSTONEN (FI), klavír

Igor KARŠKO, Daniel RUMLER, husle

Martin RUMAN, viola

Jozef LUPTÁK, violončelo

W.A. Mozart: Klavírny koncert č. 14 Es dur, KV 449 (komorná verzia)

Olli MUSTONEN (FI), klavír

Tom NORRIS (UK), Daniel RUMLER, husle

Matej MICHALEC, viola

Andrej GÁL, violončelo

Romana UHLÍKOVÁ, kontrabas

W.A. Mozart: Sláčikové kvinteto č. 3 C dur, KV 515

Igor KARŠKO, Tom NORRIS (UK), husle

Martin RUMAN, Matej MICHALEC, viola

Jozef LUPTÁK, violončelo

**23/02/24 / piatok / 19:00**

**Chiaroscuro**

**Slovenská národná galéria – Átrium**

* celodenný vstup do SNG k vstupenke na koncert
* lektorský výklad Barbory Tribulovej pred koncertom
* pohár vína z vinárstva Terra Parna

W. A. Mozart: Duo č. 1 G dur pre husle a violu, KV 423

Igor KARŠKO, husle

Martin RUMAN, viola

W. A. Mozart: Sonáta č. 19 Es dur pre husle a klavír, KV 302

Igor KARŠKO, husle

Olli MUSTONEN (FI), klavír

W. A. Mozart: Klavírne kvarteto č. 1 g mol, KV 478

Olli MUSTONEN (FI), klavír

Igor KARŠKO, husle

Martin RUMAN, viola

Jozef LUPTÁK, violončelo

**24/02/24 / sobota / 16:00**

**Prehliadka stálej expozície Moderna**

**Slovenská národná galéria**

sprevádza: Katarína Beňová

**24/02/24 / sobota / 17:00 – 18.00**

**Tvorivé dielne pre deti**

**Slovenská národná galéria**

maximálny počet detí: 15

**24/02/24 / sobota / 17:00**

**In Wien**

**Slovenská národná galéria - Átrium**

W. A. Mozart: Sláčikové kvarteto č. 8 F dur, KV 168

W. A. Mozart: Sláčikové kvarteto č. 22 B dur, KV 589

W. A. Mozart: Klarinetové kvinteto A dur, KV 581

CHAOS STRING QUARTET

Ronald ŠEBESTA, klarinet

Olli Mustonen: Klavírne kvinteto

Olli MUSTONEN (FI), klavír

Milan PAĽA, Tom NORRIS (UK), husle

Martin RUMAN, viola

Andrej GÁL, violončelo

**24/02/24 / sobota / 20:30**

**Mozart Reflections**

**Slovenská národná galéria - Átrium**

Stroon / Pjoni / J. Šicko

**25/02/24 / nedeľa / 11:00**

**Bastien a Bastienka (detský koncert)**

**Slovenská národná galéria - Átrium**

W. A. Mozart: Bastien a Bastienka

Bastien – Andrej VANCEL

Bastienka – Dominika MIČÍKOVÁ

Colas – Jaroslav PEHAL

W. A. Mozart – Filip KOIŠ

IL CUORE BAROCCO

Daniel SIMANDL, dirigent

**25/02/24 / nedeľa / 19:00**

**MOZART – MUSTONEN 2024 / záverečný koncert**

**Slovenská národná galéria – Átrium**

W. A. Mozart: Flautové kvarteto č. 1 D dur, KV 285

Ivica GABRIŠOVÁ, flauta

Tom NORRIS (UK), husle

Martin RUMAN, viola

Jozef LUPTÁK, violončelo

W. A. Mozart: Hobojové kvarteto F dur, KV 370 (368b

Tom NORRIS (UK), husle

Martin RUMAN, viola

Andrej GÁL, violončelo

W. A. Mozart – O. Mustonen: Suita

Olli MUSTONEN, klavír

W. A. Mozart: Kvinteto Es dur pre klavír, hoboj, klarinet, lesný roh a fagot, KV 452

Nóra SALVI (HU), hoboj

Branislav DUGOVIČ, klarinet

Jan VOBOŘIL jr. (CZ), lesný roh

Peter KAJAN, fagot

Jordana PALOVIČOVÁ, klavír

Konvergencie z verejných zdrojov podporil **Fond na podporu umenia**.

Hlavnými partnermi podujatia sú: Západoslovenská energetika, a.s. a Nadácia Slovenskej sporiteľne.

Za podporu ďakujeme aj partnerom: Slovenská národná galéria, Kino Lumière a mediálnym partnerom.

Podujatie sa koná pod záštitou primátora hlavného mesta SR Bratislavy Matúša Valla.

#konvergencie25rokov